ADVANC เฮ! อนุญาโตยกคำร้อง “กสท.” ปมพิพาทส่งมอบอุปกรณ์โทรคมนาคม
ADVANC เฮ! อนุญาโตยกคำร้อง “กสท.” ปมพิพาทส่งมอบอุปกรณ์โทรคมนาคม
ADVANC เฮ! อนุญาโตยกคำร้อง “กสท.” ปมพิพาทส่งมอบอุปกรณ์โทรคมนาคม
14 ม.ค. 2564

บริษัท แอดวานซ์ อินโฟร์ เซอร์วิส จำกัด (มหาชน) หรือ ADVANC ระบุว่า ตามที่บริษัท กสท โทรคมนาคม จำกัด (มหาชน) (กสท.) ได้ยื่นเสนอข้อพิพาทต่อสถาบันอนุญาโตตุลาการสำนักงานระงับข้อพิพาท สำนักงานศาลยุติธรรม เมื่อวันที่ 31 มกราคม 2561 อ้างอิงถึงสัญญาอนุญาตให้ดำเนินการให้บริการวิทยุโทรคมนาคมระบบเซลลูล่าระหว่าง กสท. กับ บริษัท ดิจิตอล โฟน จำกัด (ดีพีซี) ซึ่งเป็นบริษัทย่อยของ ADVANC ซึ่งปัจจุบันสัญญาดังกล่าวได้สิ้นสุดลงแล้ว
โดยกสท.เรียกร้องให้ดีพีซีส่งมอบเครื่องและอุปกรณ์โทรคมนาคม ได้แก่ เสาโทรคมนาคมจำนวน 4,657 ต้น ตู้คอนเทนเนอร์จำนวน 3,012 ตู้แหล่งจ่ายไฟฟ้า ระบบคงสิทธิเลขหมาย ระบบ Call Center ที่ดีพีซีขอใช้งานร่วมกับเอไอเอส รวมมูลค่า 13,431 ล้านบาท และค่าเสียโอกาสทางธุรกิจต่อเนื่องนับจากวันยื่นคำเสนอข้อพิพาทอีกเดือนละ 116 ล้านบาท พร้อมดอกเบี้ยร้อยละ 7.5 ต่อปี
ล่าสุด ดีพีซีได้รับคำชี้ขาดของคณะอนุญาโตตุลาการ ให้ยกคำเสนอข้อพิพาทของ กสท. เป็นผลให้ดีพีซีไม่ต้องส่งมอบอุปกรณ์และชำระค่าเสียโอกาสพร้อมดอกเบี้ยตามที่กสท.เรียกร้องทั้งหมด ทั้งนี้กสท. สามารถยื่นคำร้องขอเพิกถอนคำชี้ขาดของคณะอนุญาโตตุลาการต่อศาลปกครองกลางได้ภายใน 90 วัน หากมีความคืบหน้าที่สำคัญของคดีนี้ประการใด บริษัทจะแจ้งให้ทราบต่อไป